Príloha
Smernica

pre postup delegácie Slovenskej republiky
na 48. zasadnutí Generálnej konferencie
Medzinárodnej agentúry pre atómovú energiu (MAAE)

Delegácia Slovenskej republiky

1.	Bude informovať
a)	o jadrovom programe a postavení jadrovej energetiky v SR, o jednotlivých jadrových zariadeniach, ako aj  o  opatreniach na zvýšenie bezpečnosti a fyzickej ochrany prevádzkovaných jadrových elektrární (Atómové elektrárne Bohunice a  Atómová elektráreň Mochovce) a ďalších jadrových zariadení pri  rozsiahlom využívaní medzinárodnej spolupráce,

b)	o činnosti štátneho dozoru SR nad jadrovou bezpečnosťou a o činnosti štátneho dozoru SR v oblasti  ochrany zdravia pred žiarením,

c)	o uplatňovaní záruk MAAE na jadrové materiály v SR (kontrola mierového využívania jadrových materiálov),

d)	o doterajšej spolupráci s  MAAE v oblasti národných a regionálnych projektov, spolupráci a pomoci pri organizovaní spoločných akcií v SR, v  ktorej rámci opätovne navrhne, s ohľadom na priaznivú geografickú polohu SR, naďalej využívať možnosti SR pre potreby MAAE, a bude informovať o pripravenosti SR poskytovať rozvojovú pomoc do zahraničia formou prijímania stážistov a formou vysielania odborníkov zo SR do zahraničia.

2.	Po dohode s krajinami Európskej únie zhodnotí postup generálneho riaditeľa pri presadzovaní záväzkov vyplývajúcich zo Zmluvy o nešírení jadrových zbraní s dôrazom na zvyšovanie efektívnosti a účinnosti zárukového systému a záväzkov vyplývajúcich  z rezolúcií valného zhromaždenia Bezpečnostnej  rady Organizácie Spojených národov vo vzťahu k Iraku a zárukovej dohody s Kórejskou ľudovodemokratickou republikou a zárukovej dohody s Iránom. 

3.	Po dohode s krajinami Európskej únie sa vyjadrí k výročnej správe a  záverečnému účtu MAAE za rok 2003.

4.	Vyjadrí podporu ďalšiemu rozvoju a zefektívňovaniu programov technickej pomoci a spolupráce v oblasti mierového využívania jadrovej energie a bude informovať o rozhodnutí vlády SR prispieť do Fondu technickej spolupráce. Vyzve ostatné členské štáty, aby včas a v plnej výške uhradili svoje finančné záväzky voči MAAE.

5.	Podporí ďalší rozvoj otvorenej a vzájomne výhodnej medzinárodnej spolupráce v rámci MAAE a na bilaterálnej úrovni.

6.	SR sa po dohode s krajinami Európskej únie vyjadrí k žiadosti o obnovenie hlasovacích práv tých členských krajín, ktoré neplatili členský príspevok v súlade s finančnými pravidlami MAAE.

7.	Po dohode s krajinami Európskej únie podporí návrh rozpočtu MAAE a programu  na obdobie 2005, resp. 2005 - 2006. 

8.	Kladne sa vyjadrí k financovaniu technickej spolupráce s MAAE.

9.	Spolu s ostatnými novými členskými krajinami EÚ vyjadrí svoj záujem aj naďalej sa zúčastňovať programov technickej spolupráce a využívať expertnú pomoc MAAE.